Priekšlikums PADOMES DIREKTĪVA ar ko sakarā ar Horvātijas pievienošanos pielāgo Direktīvu 2012/27/ES par energoefektivitāti /* COM/2013/0113 final - 2013/0068 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Šis priekšlikums Padomes Direktīvai, ar ko pielāgo Direktīvu 2012/27/ES par energoefektivitāti, ir vajadzīgs, jo drīzumā Horvātijas Republika pievienosies Eiropas Savienībai. Līgumu par Horvātijas Republikas pievienošanos Eiropas Savienībai[1] 2011. gada 9. decembrī Briselē parakstīja visas Eiropas Savienības dalībvalstis un Horvātijas Republika. Pievienošanās līguma 3. panta 3. punktā paredzēts, ka tas stājas spēkā 2013. gada 1. jūlijā, ja pirms minētās dienas ir deponēti visi ratifikācijas instrumenti. Līguma par Horvātijas Republikas pievienošanos 3. panta 4. punktā paredzēts, ka Eiropas Savienības iestādes pirms pievienošanās var pieņemt pasākumus, kas, cita starpā, ir minēti Akta par Horvātijas Republikas pievienošanās nosacījumiem[2] 50. pantā. Šie pasākumi stājas spēkā, vienīgi stājoties spēkā Pievienošanās līgumam, un to spēkā stāšanas diena ir Pievienošanās līguma spēkā stāšanās diena. Pievienošanās akta 50. pantā noteikts — ja pirms pievienošanās pieņemtie tiesību akti ir jāpielāgo saistībā ar pievienošanos un vajadzīgie pielāgojumi nav paredzēti Pievienošanās aktā vai tā pielikumos, vajadzīgos tiesību aktus pieņem Padome vai Komisija (ja sākotnējo aktu pieņēmusi Komisija). Šis priekšlikums attiecas uz Eiropas Parlamenta un Padomes 2012. gada 25. oktobra Direktīvu 2012/27/ES par energoefektivitāti, kam ir nepieciešami tehniski pielāgojumi saistībā ar Horvātijas pievienošanos. Energoefektivitātes direktīvā enerģijas patēriņa rādītāji, kas jāsasniedz līdz 2020. gadam, attiecas uz ES 27. Ar Horvātijas pievienošanos enerģijas patēriņa rādītāji jāatjaunina, lai ņemtu vērā 28 valstis. Tā kā pamatā ir tie paši enerģijas parauga skaitļi, to var uzskatīt par tehnisku pielāgojumu. Šis priekšlikums neietilpst priekšlikumu paketē COM(2013) 51 līdz COM(2013) 63, ko Komisija nosūtīja Padomei 2013. gada 8. februārī. Priekšlikumu pakete COM(2013) 51 līdz COM(2013) 63 attiecās tikai uz acquis tehniskiem pielāgojumiem, kas tika publicēti Eiropas Savienības Oficiālajā Vēstnesī līdz 2012. gada 1. septembrim un ieskaitot šo datumu. Ar Direktīvu 2012/27/ES[3] dalībvalstīm prasīts noteikt orientējošus valsts energoefektivitātes mērķus, un, to darot, dalībvalstīm būtu jāņem vērā Savienības 2020. gada enerģijas patēriņš[4]. Sakarā ar Horvātijas pievienošanos ir vajadzīgs tehniski pielāgot rādītājus par prognozēto enerģijas patēriņu 2020. gadā Eiropas Savienībā, lai atspoguļotu ES 28. 2007. gada prognozes liecina, ka 2020. gadā primārās enerģijas patēriņš visām 27 ES dalībvalstīm būs 1842 Mtoe. Tās pašas prognozes liecina, ka primārās enerģijas patēriņš 2020. gadā ES 28, ietverot Horvātiju, būs 1853 Mtoe. Samazinājums par 20 % nozīmē, ka 2020. gadā tiks patērēti 1483 Mtoe, kas ir samazinājums par 370 Mtoe, salīdzinot ar prognozēto. Šis tīri tehniskais pielāgojums ir nepieciešams, lai Direktīva 2012/27/ES būtu piemērojama Horvātijā. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Tā kā šis priekšlikums ir tīri tehnisks un neietver politisku risinājumu izvēli, nebūtu bijis nozīmes rīkot apspriešanos ar ieinteresētajām personām vai sagatavot ietekmes novērtējumu. 3. PRIEKŠLIKUMA JURIDISKIE ASPEKTI Priekšlikuma juridiskais pamats ir Horvātijas Republikas Pievienošanās akta 50. pants. Subsidiaritātes un proporcionalitātes principi tiek pilnībā ievēroti. Savienības darbība ir nepieciešama saskaņā ar subsidiaritātes principu (LES 5. panta 3. punkts), jo tas attiecas uz tādu tiesību aktu tehniskiem pielāgojumiem, kurus pieņēmusi Savienība. Šajā priekšlikumā ir ievērots proporcionalitātes princips, kas noteikts LES 5. panta 4. punktā, jo tas nepārsniedz to, kas ir nepieciešams izvirzītā mērķa sasniegšanai. 4. IETEKME UZ BUDŽETU Priekšlikums neietekmē budžetu. 2013/0068 (NLE) Priekšlikums PADOMES DIREKTĪVA ar ko sakarā ar Horvātijas pievienošanos pielāgo Direktīvu 2012/27/ES par energoefektivitāti (Dokuments attiecas uz EEZ) EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Horvātijas Republikas Pievienošanās līgumu un jo īpaši tā 3. panta 4. punktu, ņemot vērā Horvātijas Republikas Pievienošanās aktu un jo īpaši tā 50. pantu, ņemot vērā Komisijas priekšlikumu, tā kā: (1) Saskaņā ar Pievienošanās akta 50. pantu gadījumā, ja iestāžu tiesību akti, kas pieņemti pirms pievienošanās, ir jāpielāgo sakarā ar pievienošanos un vajadzīgie pielāgojumi nav paredzēti Pievienošanās aktā vai tā pielikumos, Padome ar kvalificētu balsu vairākumu pēc Komisijas priekšlikuma šajā nolūkā pieņem vajadzīgos aktus, ja sākotnējo tiesību aktu nav pieņēmusi Komisija. (2) Eiropas Parlamenta un Padomes 2012. gada 25. oktobra Direktīvā 2012/27/ES[5] par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK, prasīts dalībvalstīm noteikt indikatīvus valsts energoefektivitātes mērķus, un, to darot, dalībvalstīm būtu jāņem vērā Savienības 2020. gada enerģijas patēriņš[6]. (3) Sakarā ar Horvātijas pievienošanos ir vajadzīgs tehniski pielāgot rādītājus par prognozēto enerģijas patēriņu 2020. gadā Eiropas Savienībā, lai atspoguļotu ES 28. 2007. gada prognozes liecina, ka 2020. gadā primārās enerģijas patēriņš visām 27 ES dalībvalstīm būs 1842 Mtoe. Tās pašas prognozes liecina, ka primārās enerģijas patēriņš 2020. gadā ES 28, ietverot Horvātiju, būs 1853 Mtoe. Samazinājums par 20 % nozīmē, ka 2020. gadā tiks patērēti 1483 Mtoe, kas ir samazinājums par 370 Mtoe, salīdzinot ar prognozēto. Šis tehniskais pielāgojums ir nepieciešams, lai Direktīva 2012/27/ES būtu piemērojama Horvātijā. (4) Tādēļ Direktīva 2012/27/ES būtu attiecīgi jāgroza, IR PIEŅĒMUSI ŠO DIREKTĪVU. 1. pants Direktīvu 2012/27/ES groza, kā noteikts pielikumā. 2. pants 1. Pielikumā noteiktie pielāgojumi neskar Direktīvas 2012/27/ES 28. pantā minēto termiņu. 3. pants Šī direktīva stājas spēkā, ja stājas spēkā Līgums par Horvātijas Republikas pievienošanos Eiropas Savienībai, un tā spēkā stāšanās dienā. 4. pants Šī direktīva ir adresēta dalībvalstīm. Briselē, Padomes vārdā — priekšsēdētājs PIELIKUMS ENERĢĒTIKA 32012L0027 L 315/1: Eiropas Parlamenta un Padomes 2012. gada 25. oktobra Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (OV L 315, 14.11.2012., 1. lpp.): a) Direktīvas 3. panta 1. punkta a) apakšpunktu aizstāj ar šādu: "to, ka enerģijas patēriņš Savienībā 2020. gadā nevar būt lielāks kā 1483 Mtoe primārās enerģijas vai 1086 Mtoe galapatēriņa enerģijas;" b) Direktīvas 3. panta 2. punktu aizstāj ar šādu: "Komisija līdz 2014. gada 30. jūnijam izvērtē gūtos panākumus un to, vai Savienība varēs sasniegt enerģijas patēriņa mērķi — ne vairāk kā 1483 Mtoe primārās enerģijas un/vai 1086 Mtoe galapatēriņa enerģijas 2020. gadā." c) Direktīvas 3. panta 3. punkta d) apakšpunktu aizstāj ar šādu: "salīdzina saskaņā ar a) līdz c) apakšpunktu iegūtos rezultātus ar enerģijas patēriņa apjomu, kas būtu vajadzīgs, lai 2020. gadā sasniegtu enerģijas patēriņa līmeni ne vairāk kā 1483 Mtoe primārās enerģijas un/vai 1086 Mtoe galapatēriņa enerģijas." [1] OV L 112/10, 24.4.2012., 10. lpp. [2] OV L 112/21, 24.4.2012., 21. lpp. [3] OV L 315/1, 14.11.2012., 1. lpp. [4] Direktīvas 2012/27/EK 3. panta 1. punkta a) apakšpunkts. [5] OV L 315/1, 14.11.2012., 1. lpp. [6] Direktīvas 2012/27/EK 3. panta 1. punkta a) apakšpunkts.